Grundejerforeningen Røglebakken

**Bestyrelsens beretning for 2023**

Bestyrelsen har afholdt 4 møder og har brugt mest tid på legepladsen, beskæring og fjernvarmeovervejelserne.

Årets højdepunkt var dog den yderst vellykkede sommerfest i Felix den 2. september med stor opbakning, glimrende program, dejlig (hjemmelavet) mad og feststemte deltagere. Bestyrelsen retter en stor tak til alle de frivillige, som gjorde en kæmpe indsats for at forberede og gennemføre festen. Felix er reserveret til den 7. september, hvis der er interesse for og opbakning til en gentagelse. Det overlader vi til den kommende bestyrelse at overveje.

På legepladsen lykkedes det efter lang tids indsats at få en erstatning for det tidligere pirathus i form af de nye balancebomme, som bestyrelsen håber vil holde i mange år og være til lige så stor glæde for store og små, som pirathuset var. På generalforsamlingen 2024 vil bestyrelsen foreslå, at det vestlige og sydvestlige pilekrat på legepladsen fjernes og erstattes med græs. Pilebuskene har svært ved at klare sig under de store træer. De øvrige buske og pilekrattet i det sydøstlige hjørne foreslås bevaret.

Beskæring er en stadig voksende opgave med den efterhånden gamle bevoksning. Kommunen har efterhånden forstået, at de ikke skal klippe vores buske, og bestyrelsen prøver efter bedste evne at vedligeholde bevoksningerne i overensstemmelse med den vedtagne plejeplan og deklarationen for området. Udgifterne vil nok være stigende i de kommende år, men bestyrelsen ser ikke grund til at hæve kontingentet for nærværende. Grundejerforeningens formue overstiger fortsat et års udgifter, og der er ikke udsigt til større investeringer de kommende år.

Fjernvarme har stået højt på dagsordenen hele året efter politiske tilkendegivelse om udfasning af gas til opvarmning af individuelle boliger – endnu er intet vedtaget i Folketinget, men ”vinduet” for et evt. fjernvarmeanlæg i Lejre vil lukke i løbet af de kommende år, da flere og flere forventes at skifte til luft-til-vand pumper. Formanden har – i personlig egenskab – deltaget i arbejdet i Lejre By Fjernvarmegruppe. Der er tilstrækkelig opbakning i Lejre til fjernvarme, og gruppen venter nu på den endelige beregning af økonomien fra selskabet E.ON. Der er planlagt stiftende generalforsamling i det kommende fjernvarmeselskab (AMBA) til april. Invitation mv. vil følge fra fjernvarmegruppen. Interesserede beboere opfordres til at bakke op om arbejdet.

Tidligere formand, Ebbe fra RB1, har venligst gjort bestyrelsen opmærksom på, at det er en del af reformen af ejendomsbeskatningen, at grundejerforeninger skal betale ejendomsskat af fællesarealer. Som bekendt ejer vi en del af bakken ned mod Højbyvej, men hvor stor regningen bliver, er endnu uvist. Der er kommet opfordringer til, at reformen skal ændres på dette punkt. Under alle omstændigheder vil det først blive indfaset fra 2025 og ske gradvist over 21 år, så vidt det har kunnet opklares. Det er således muligt, at kontingentet må sættes op på et tidspunkt. Det kan blive et emne på generalforsamlingen i 2025.

På bestyrelsens vegne

Niels Henrik Hedegaard

Formand